РЕПУБЛИКА БЪЛГАРИЯ
ЧЕТИРИДЕСЕТО НАРОДНО СЪБРАНИЕ

										Проект!

ЗАКОНОПРОЕКТ 
ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ГОРИТЕ

		Обн. ДВ. бр. 125 от 1997 г., изм. и доп. бр. 79 и 133 от 1998 г., доп. бр. 26 от 1999 г., изм. и доп. бр. 29 и 78 от 2000 г., доп. бр. 77, 79 и 99 от 2002 г., изм. и доп. бр. 16 и 107 от 2003 г., бр. 72 и 105 от 2005 г., бр. 29, 30,34, 36, 80, 82 и 102 от 2006 г., бр. 13, 24, 53 и 64 от 2007 г., бр. 43, 54, 63, 69, 70 от 2008 г.

§1 Чл. 9 се изменя така:

„Чл.9 (1) Частна собственост са горите и земите от горския фонд, правото на собственост върху които е възстановено на физически и юридически лица, както и тези, придобити чрез правна сделка, по давност или по други придобивни способи и не представляват държавна или общинска собственост. 
 
(2) Не може да се придобиват по давност гори и земи от горския фонд - държавна или общинска собственост.”;

§ 2. Чл. 12 се изменя така:

„Чл. 12 (1) Промените в горския фонд представляват включване или изключване на гори и земи от горския фонд.

(2) Когато в резултат на административно-териториални промени населени места се включват в териториалните граници друга община, горите, горските територии и имоти, които са на територията им и са управлявани и стопанисвани от съответното Държавно горско или Ловно стопанство, преминават под управлението и стопаниването на ДГС или ДЛС, в чиито граници се включва съответното населено място.”;
§ 3. Чл.14 се изменя така:
„Чл.14 (1) Гори и земи от горския фонд се изключват при промяна на предназначението им за: 
1. площадки за изграждане на електроцентрали, язовири и други хидротехнически и електротехнически съоръжения, добив на подземни богатства, гробищни паркове, депа за отпадъци, претоварни станции, с изключение на стъпките на стълбовете на въздушните електропроводни линии; 
2. трасета на линейни обекти:
а) разположени върху повърхността на терена - пътища, железопътни линии, водни канали и други съоръжения за техническа инфраструктура;
б) разположени под повърхността на терена - нефтопроводи, газопроводи, топлопроводи и водопроводи със сечение над 1500 мм;

3. създаване на нови или разширяване строителните граници на съществуващи урбанизирани територии (населени места и селищни образувания), както и създаване или разширяване границите на отделни урегулирани поземлени имоти извън тях, в случай, че същите са предвидени за урбанизиране съгласно действащия общ устройствен план на общината;
4. създаване на нови или разширяване строителните граници на съществуващи урбанизирани територии (населени места и селищни образувания), както и създаване или разширяване границите на отделни урегулирани поземлени имоти извън тях в случаите, когато са извършени възмездни разпоредителни действия с гори и земи от държавния горски фонд, в които до 1 март 2003 г. е извършено застрояване по смисъла на чл. 12 от Закона за устройство на територията;
5. обекти, свързани с националната сигурност, отбраната на страната, опазването и възпроизводството на околната среда.
(2) Не се допуска промяна на предназначението на гори и земи от горския фонд, освен когато това е свързано с отбраната и сигурността на страната:

1. за срок от 20 години след опожаряването им ;
2. които представляват: защитни горски пояси, опитни и географски култури, дендрариуми, островите по граничните реки, гори за защита на инженерните съоръжения, насаждения и градини за семепроизводство, горски разсадници, маточници, земи и гори от горския фонд попадащи в защитени територии и защитени зони.
3. придобити от частни физически и юридически лица чрез замяна.
(3) Новото предназначение на имотите по ал.1, т. 5 не може да се променя за срок от 20 години.”;
§ 4. Чл.14а се изменя така:
„Чл. 14а. (1) Изключването на гори и земи от горския фонд, съгласно чл.14 - публична държавна собственост, както и частна държавна собственост, с площ по-голяма от 100 декара, се извършва от Министерския съвет по предложение на председателя на Държавната агенция по горите, а на площ до 100 декара - частна държавна собственост - от председателя на Държавната агенция по горите. 
(2) Изключването на гори и земи от горския фонд, съгласно чл.14 - собственост на физически и юридически лица и на общини, с площ по-голяма от 100 декара се извършва от Министерския съвет по предложение на председателя на Държавната агенция по горите, а до 100 декара - от председателя на Държавната агенция по горите или от упълномощено от него длъжностно лице. Изключването на гори и земи от горския фонд - собственост на общини, се извършва след решение на общинския съвет взето с квалифицирано мнозинство – повече от половината от общият брой на съветниците.”;

§ 5. В Чл.14г, ал.2 отпада;

§ 6. Чл. 15б. се променя така:

„Чл.15б  Придобиване на гори и земи от горския фонд - частна държавна собственост може да се извърши от лице, което:

1. е придобило собственост върху гори и земи по реда на Закона за възстановяване на собствеността върху горите и земите от горския фонд;

2. е придобило собственост върху гори и земи от роднини по права или съребрена линия с възстановена собственост по реда на т. 1.”;

§ 7. В чл.24а се приема нова алинея 3, със следното съдържание:

„(3) Дейностите по ал.1 и 2, държавните горски стопанства осъществяват чрез възлагане на юридически лица регистрирани в публичния регистър по чл.39,ал.2 и чл. 57а, или самостоятелно, когато не се нарушават принципите на свободната конкуренция.”;

§ 8. Създава се нов член 24ж  със следното съдържание:

„Чл. 24 ж (1) Общините осъществяват управлението и организацията на дейностите по възпроизводство на горите, ползвания от горите и земите от горския фонд, защитата и опазването на горите, проектирането и строителството в общинския горски фонд;

(2) Управлението на общинския горски фонд се осъществява от:

1. общинска горска структура, създадена за изпълнение на лесоустройствените проекти и изпълнение на изискванията по този закон;

2. поделенията на Държавната агенция по горите въз основа на договор;

3. лицата по чл.39, ал.2.

(3) Горския фонд, на общини с площ над 500 хектара, се обособява като самостоятелна горскостопанска единица;

(4) За ръководител на общинската горска структура се назначава лице, което отговаря на изискванията по чл. 24д, ал.3 или чл.39, ал.2;

(5) Общинският съвет определя с наредба реда за управление на горите и земите от общинския горски фонд.”;

§ 9. Създава се нов член 24з  със следното съдържание:

„Чл. 24з (1) За осъществяване управлението, ползването и възобновяването на собствените им гори, собствениците на гори и земи от горския фонд, с площ по-голяма от 500 декара, са длъжни да сключат трудов или граждански договор с лица, регистрирани по реда на чл. 39, ал. 2;

(2) Задължението по ал. 1 имат и собственици на гори и земи от горския фонд, обединили се за общото им управление, когато общата площ на имотите им е по-голяма от 500 декара;

(3) Когато собственици на гори и земи от горския фонд – физически и юридически лица, както и техни обединения, са предоставили имотите си за управление на съотетното държавно горско стопанство или държавно ловно стопанство, или на лица регистрирани по чл. 39, ал. 2 или по чл. 57а, разпоредбите на ал. 1 и 2 не се прилагат;

(4) Собствениците на гори, сключили трудов или граждански договор с лица, регистрирани по реда на чл. 39, ал. 2 за осъществяване на управлението, ползването и възобновяването на горите, са длъжни в 14-дневен срок от сключване на договора, да уведомят писмено съответната регионална дирекция по горите за датата на сключване на договора, както и да посочат имената на регистрирания лесовъд  на частна практика и номера на удостоверението му за регистрация.”;

§ 10.  В чл. 25 се създават се нови ал. 16, 17, 18, 19, 20,21 и 22:

(16) За горите и земите от горския фонд Държавната агенция по горите разработва и актуализира Национална стратегия за устойчиво развитие на горите  на Република България, приета от Министерския съвет.Националната стратегия за устойчиво развитие на горите е секторна част от Националната стратегия за развитие на страната. Председателят на Държавната агенция по горите носи пряка отговорност по разработването, съгласуване, приемане и прилагане на Националната стратегия за устойчиво развитие на горите;

(17) Управлението и стопанисването на горите на територията на областите се осъществява на базата на Областни стратегии за устойчиво управление на горите, приети от Областите съвети за развитие. Областните стратегии за устойчиво развитие на горите са секторна част от Областните стратегии за развитие. Директорът на Регионалното управление на горите носи отговорност по разработване, съгласуване, приемане и прилагане на Областната стратегия за устойчиво развитие на горите. Председателят на Държавната агенция определя със Заповед Директор на Регионалната дирекция по горите,който да е водещ при разработване на Областната стратегия;

(18)  Управлението и стопанисването на горите на териториите на общините се извършва на базата на План за многофункционално стопанисване на горите, приет от Общинския съвет. Плановете за многофункционалното стопанисване на горите са неразделна част от Общинските планове за развитие. Директорът на Държавното горско или Държавното ловно стопанство носят пряка отговорност за разработването, съгласуване, приемане и прилагане на Плановете на многофункционално стопанисване на горите за общинните, чиято територия се намира в обхвата на дейността им. Директорът на Регионалното управление по горите  определя водещ Директор за провеждане на многофункционално стопанисване на горите на територията на определена община, когато има повече държавни горски структури на територията на една община;

(19) Плановете за многофункционално стопанисване на горите и Областните стратегии за устойчиво управление на горите са в съответствие с приетите принципи, критерии и 

норми за развитие на общините и областите и не противоречат на възприетите такива в Националната стратегия за устойчиво управление на горите;

(20) Плановете за многофункционално стопанисване на горите са задължителни за държавните и общински гори. Държавната агенция по горите разработва и приема система за Мониторинг на многофункционалното горско планиране;

(21) Редът за разработване и прилагане на Плановете за многофункционално стопанисване на горите, както и на Областните и Национална стратегия за устойчиво управление на горите  се определя в наредба, утвърдена от МС;

(22) Държавната агенция по горите се задължава да разработи и представи за утвърждаване от МС наредбата по ал. 21  в срок от 6 м., а до  приемането на наредбата по ал. 21, да предложи пред МС  времевата рамка за разработване и приемане на Планове за многофункционално стопанисване на горите и Стратегии за устойчиво развитие на горите по области и общини.”;

§ 11. В чл.32 се създават се нови алинеи 4, 5 и 6:

„(4) Физическите и юридическите лица, и общини – собственици на гори и земи от горския фонд, както и обединения между тях, могат да назначават горски надзиратели за охрана на тяхната собственост. В 14-дневен срок от назначаването, работодателя е длъжен да уведоми директора на съответната регионална дирекция по горите;

(5) Физическите и юридическите лица, и общини – собственици на гори и земи от горския фонд, както и обединения между тях, могат да сключат договор с държавното горско стопанство или  държавното ловно стопанство за охрана на тяхната собственост;

(6) Условията и редът за сключване на договора по предходната алинея, се определят в правилника за прилагане на закона.”;

§ 12.  В чл. 36 се създава нова ал. 4:

„(4) Лицата, назначени по реда на чл.24ж, ал.4 и чл. 32, ал.2, 3 и 4 носят униформено облекло при изпълнение на служебните си задължения и имат правата и задълженията 
по чл. 34, т. 1, 2,  5, 7, 8, 9, 10, 11, 12, 13, 14, 15 и по чл. 35, както и да проверяват документите за сеч, паша и други дейности, извършвани в горите и земите от горския фонд, в които осъществяват служебните си задължения. Разходите за изпълнение на изискванията на настоящия закон се осигуряват от съответния работодател.”;

§ 13. Чл.53, се изменя така:

„1. ал.7 се изменя така:

„(7) Ползването на инфраструктурата в горския фонд се извършва по Наредба, одобрена от Министерския съвет.Държавната агенция по горите в срок от 6 м. представя в МС Наредба за условия, ред, управление, ползване и стопанисване на инфаструктурата в горския фонд на страната.”;

2. създават се нови алинеи 8 и 9: 

„(8) Дейностите по ал.2, т.1, 2, 3, 4 и 5, държавните горски стопанства и държавните ловни стопанства възлагат на търговци регистрирани в публичния регистър по чл.57а, ал.1, което става при условия и ред разписани в Правилника за прилагане на закона;

(9) Държавните горски стопанства и държавните ловни стопанства могат сами да организират и осъществяват дейностите по ал.2 в случаите, когато на две последователни процедури не са се явили кандидати – търговци регистрирани по чл.57а, ал.1 или в случаи на налагащи се спешни мерки за отстраняване последствия или превантивно за предотвратяване на масови повреди дължащи се на биотични и/или абиотични фактори.”;

§ 14. В чл. 57а се правят следните изменения:

„1. В ал. 2 се създава нова т. 7:

„7. представят доказателства за правоспособност на работниците, изпълняващи дейностите в горите.”;

2. Създава се нова ал.13:

„ (13) Държавната агенция по горите разработва система за стимулиране на търговците за участие в търговете и конкурсите за провеждане на дейностите в горите. При представяне на Сертификати за внедрена и действаща интегрирана система за управление на качеството, управление на околната среда и здравословни и безопасни условия на труд се предвиждат бонуси за участие.”;

§  15. Чл. 59 се изменя така: 

„Чл.  59. (1) Сеч и извоз на дървесина до временен склад се извършват след издаване на писмено позволително:

1. от директора на съответното държавно горско стопанство или държавното ловно стопанство за горите – държавна собственост, както и за такива, предоставени му за управление въз основа на договор;

2. от лицето, назначено по чл.24ж, ал.4 и чл. 32 ал 2,3 и 4 

3. от директора на съответното териториално поделение на Държавната агенция по горите или оправомощено от него длъжностно лице – за случаите извън предходните две точки;

4. от директора на съответното учебно-опитно горско стопанство или оправомощено от него длъжностно лице – за горите, включени в териториалния му обхват на дейност. 

(2) Позволително за сеч и извоз на дървени материали до временен склад за горите - държавна собственост, се издава въз основа на един от следните документи:

1. утвърден годишен лесосечен фонд;

2. утвърден списък на инвентаризираната суха и паднала дървесина.

(3) Позволително за сеч и извоз на дървени материали до временен склад се издава само за гори, чиито граници с други собственици, са трайно обозначени на терена.

(4) Позволително за сеч и извоз на дървени материали до временен склад за горите - общинска собственост, се издава въз основа на:

1. решение на общинския съвет за извършване на ползването;

2. един от документите по ал. 2.

(5) Позволително за сеч и извоз до временен склад на дървени материали от гори - собственост на физически и юридически лица, както и от поземлени имоти, изключени от горския фонд по реда на този закон,  в случаите по ал.1, т.3, се издава въз основа на заявление от собственика или от оправомощено от него лице при условия и по ред, определени в правилника за прилагане на закона.

(6) Позволителното за сеч и извоз на дървени материали до временен склад по ал.  5 се издава в 7-дневен срок от датата на подаване на заявлението.

(7) Органът по ал. 1, т. 3 мотивирано отказва да издаде позволително в срока по ал.  6, когато не е приложен някой от изискуемите документи.

(8) Отказите по ал. 7 могат да се обжалват по реда на  Административно процесуалния кодекс. 

(9) Срокът на действие на позволителното за сеч и извоз на дървесина до временен склад, се определя от органа по ал. 1 и не може да бъде по-дълъг от края на календарната година, в която е издадено. 

(10) Когато поради обективни причини сечта и извозът на дървесина не могат да приключат до края на календарната година, същите могат да се извършат през следващата календарна година след издаване на ново позволително за сеч и извоз за неотсечената и неизвозената дървесина.

(11) Общият срок за сеч и извоз за едно насаждение от държавните и общинските гори не може да е по-дълъг от 18 последователни месеца.

(12) Органът по ал. 1 с мотивирана заповед отнема издаденото позволително за сеч и спира сечта и извоза на дървените материали до временен склад, когато позволителното е издадено въз основа на документ, който по надлежния съдебен ред е признат за подправен, както и в случаите, когато се установи нарушение по Закона за горите.

(13) Лицето, на чието име е издадено позволителното за сеч и извоз, носи административно –наказателна отговорност за деяния, съставляващи административни нарушения на този закон или подзаконовите актове по неговото прилагане, извършени при провеждане на сечта от датата на издаване на позволителното за сеч и извоз до датата на освидетелстване на сечището.

(14) Транспортирането от временен склад на дървесина, добита от държавния и общинския горски фонд, по реда на чл. 53, ал. 2, т. 1 се извършва с позволително за извоз, издадено от органа по ал. 1 или от упълномощено от него лице. Позволителното за извоз се издава в деня на заплащането на дървесината.

(15) Транспортирането на дървесина от временен склад, добита от физически лица от собствените им гори за лични нужди, се извършва с позволително за извоз, издадено от служител на държавното горско стопанство, държавното ловно стопанство или лице по чл.39, ал.2 и платена такса за издаване на позволителното.  

(16) Извън случаите по ал.14 облата дървесина и дървата за горене се транспортират от временен склад, придружени с превозен билет издаден от собственика на дървените материали, по образец утвърден от председателя на ДАГ или от упълномощено от него лице.	

(17) Превозният билет удостоверява произхода и качеството на асортиментите дървесина и се издава за всяко отделно транспортно средство.

(18) Органът по ал.1 или определени от него длъжностни лица предоставят превозни билети на собствениците на облата дървесина и на дървата за горене на временен склад. Превозните билети се предоставят срещу заплащане на стойността им.

(19) Сроковете за сеч и извоз на дървесина от държавните и общинските гори се определят с позволителното по ал. 1.

(20) Държавните горски стопанства, държавните ловни стопанства и общините имат право от 1 ноември на текущата година да осъществяват ползването на дървесина в насаждения от лесосечния фонд за следващата календарна година.

(21) Условията и редът за издаването на документите по ал. 1, 14, 15, 16 и 17 се определят с правилника за прилагане на закона.

§ 16. В чл.80  се правят следните изменения: 

„1. ал.3 се изменя така:

„(3)  Право да използват контролна горска марка имат служителите по горите и лицата, упражняващи частна лесовъдска практика, както и лицата назначени по чл.24ж, ал.4 и чл. 32 ал. 4 и 76 ал. 5.”

2. в ал.4 накрая се добавя „както и назначените по чл.24ж, ал.4 и чл. 32 ал. 4”;

3. в ал. 5 се добавя нова т. 4:

„4 Лицата назначени по чл.24ж, ал.4 и чл. 32 ал. 4”.

Мотиви

към ЗАКОНОПРОЕКТА ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА

ГОРИТЕ

Действащият Закон за горите дава възможност за непрозрачно и неаргументирано разпореждане със земи от горския фонд, държавна и общинска собственост, както и за промяна на  предназначението им, което е предпоставка за корупционни практики и грубо накърняване на обществения интерес.
С този законопроект се осигурява защита на българската гора от чисто комерсиални интереси, като се създава ясен и рестриктивен регламент за разпореждане и промяна на предназначението на земи от горския фонд. 
Регламентират се промените в горския фонд и управлението на горите и горските територии при промяна на административните граници на общините и населените места. 
Въвеждат се условия при възлагане за провеждането на дейностите в горите да се спазват принципите на свободната конкуренция. Определят се начините за управление на общинския горски фонд и управлението на горите частна собственост.
За постигане на съгласуваност с другите закони, прозрачност, демократичност и децентрализиране при вземането на решения чрез участие на гражданите и заинтересованите и засегнати страни при управлението и стопанисването на горите се въвеждат изисквания към държавната горска администрация на всички административни нива да провежда Многофункционално горско планиране.
За целта ДАГ се задължава да актуализира Националната стратегия за устойчиво управление на горите,както и да инициира процесите по разработване на  Областни стратегии за устойчиво управление на горите и Планове за многофункционално стопанисване на горите на общинско ниво. Това планиране е в съзвучие с изискванията на Закона за регионалното развитие и ще даде възможност да се направи визия за управлението на горите и горските територии за по-продължителен период и се зачете общественото мнение. Целта е, преди да се проведат мащабни дейности и мероприятия, свързани с управлението и ползването на горите, горските територии и ресурси, да бъде постигнат консенсус  между заинтересованите и засегнати страни. Определени са необходимите стратегически документи от Многофункционалното горско планиране, за да отговарят на общото стратегическо планиране по Закона за регионалното развитие.
Предлагат се възможности и условия физически и юридически лица и общините да могат да назначават горски надзиратели за провеждане на дейностите и охрана на горите им. 
Неуредените проблеми при използването на инфраструктурата в горите води до нейното амортизиране, неподдържане и разрушаване, поради които ДАГ  трябва да разработи и представи в МС „ Наредба за условия, ред, управление, ползване и стопанисване на инфаструктурата в горския фонд на страната”. Дават се допълнителни възможности и ограничителни условия при организиране на ползването в горите държавна собственост, като се посочват клаузи, когато ДГС и ДЛС могат да извършват самостоятелно определени дейности и при какви случаи- неявяване на кандидати на две последователни процедури или в случаи на налагащи се спешни мерки за отстраняване на последствия или превантивно за предотвратяване на масови повреди дължащи се на биотични и/или абиотични фактори. Вписването на тези условия дава възможност за лоялна конкуренция на държавните структури с останалите ползватели на гори и земи от ГФ.
За запазване на потенциала на българските гори, намаляване на повредите при сечта и извоза на дървесината държавната горска администрация трябва да въведе и следи за изискванията в горите да работят квалифицирани работници и специалисти, поради което същите трябва да представят доказателства за правоспособност. Държавната агенция по горите разработва система за стимулиране на търговците за участие в търговете и конкурсите за провеждане на дейностите в горите. При представяне на Сертификати за внедрена и действаща интегрирана система за управление на качеството, управление на околната среда и здравословни и безопасни условия на труд се предвиждат бонуси за участие.
Прецизирани са действащите и са въведени нови изисквания при провеждане на дейностите в горите-издаване на позволителни за сеч и извоз, траспорт на дървесина и продукти от горите, както и са посочени случаите и изискващата се документация, при които в държавните и общински гори и горите частна собстванист се разрешава сеч и извоз.

23. 10. 2008 г.				Вносители:

						Иван Сотиров
						
						Христо Кирчев

						Петър Попов

						Георги Пинчев

						Лъчезар Тошев